32004R1101
L 211/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1101/2004 AL COMISIEI
din 10 iunie 2004
de modificare a anexelor I și II la Regulamentul (CEE) nr. 2377/90 al Consiliului de instituire a unei proceduri comunitare pentru stabilirea limitelor maxime ale reziduurilor de medicamente de uz veterinar în alimentele de origine animală
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2377/90 al Consiliului din 26 iunie 1990 de instituire a unei proceduri comunitare pentru stabilirea limitelor maxime ale reziduurilor de medicamente de uz veterinar în alimentele de origine animală (1), astfel cum a fost modificat ultima dată de Regulamentul (CE) nr. 546/2004 al Comisiei (2), în special articolele 6, 7 și 8,
întrucât:
(1)
În conformitate cu Regulamentul (CEE) nr. 2377/90, trebuie stabilite treptat limitele maxime ale reziduurilor de medicamente de uz veterinar pentru toate substanțele farmacologic active, utilizate în cadrul Comunității, în medicamentele de uz veterinar care sunt administrate animalelor de la care se obțin produse alimentare.
(2)
Nu se pot stabili limite maxime de reziduuri decât după examinarea de către Comitetul pentru medicamentele de uz veterinar a tuturor informațiilor relevante referitoare la siguranța reziduurilor din substanța respectivă pentru consumatorul de alimente de origine animală și la impactul reziduurilor asupra prelucrării industriale a produselor alimentare.
(3)
Atunci când se stabilesc limite maxime pentru reziduurile medicamentelor de uz veterinar prezente în alimentele de origine animală, este necesar să se precizeze speciile de animale la care pot fi prezente aceste reziduuri, nivelurile autorizate pentru fiecare țesut de carne obținut de la animalul tratat (țesuturile țintă) și natura reziduului relevant pentru controlul reziduurilor (reziduul marker).
(4)
În vederea controlului reziduurilor, trebuie stabilite în general limite maxime de reziduuri pentru țesuturile țintă, ficatul sau rinichii, în conformitate cu legislația comunitară din domeniu; întrucât ficatul și rinichii sunt adesea îndepărtați de pe carcasele care fac obiectul schimburilor internaționale, este important în egală măsură să se stabilească valori limită ale reziduurilor pentru țesuturile musculare sau adipoase.
(5)
În cazul medicamentelor de uz veterinar destinate păsărilor ouătoare, animalelor în lactație sau albinelor, este necesar, de asemenea, să se stabilească valori limită pentru ouă, lapte sau miere.
(6)
În anexa I la Regulamentul (CEE) nr. 2377/90 se introduce tulatromicin.
(7)
În anexa II la Regulamentul (CEE) nr. 2377/90 se introduce diclazuril.
(8)
Este necesar să se prevadă un termen adecvat pentru intrarea în vigoare a prezentului regulament pentru a permite statelor membre să efectueze, în conformitate cu dispozițiile prezentului regulament, toate adaptările necesare autorizațiilor de introducere pe piață a respectivelor medicamente de uz veterinar, acordate în temeiul Directivei 2001/82/CE a Parlamentului European și a Consiliului (3), astfel cum a fost modificată ultima dată prin Directiva 2004/28/CE (4).
(9)
Măsurile prevăzute de prezentul regulament sunt conforme cu avizul Comitetului permanent pentru medicamentele de uz veterinar,
ADOPTĂ PREZENTUL REGULAMENT:
Articolul 1
Anexele I și II la Regulamentul (CEE) nr. 2377/90 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică din a șaizecea zi de la data publicării.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 iunie 2004.